钦定古今图书集成/理学汇编/学行典/第118卷 > 易经 > 《损卦》
## 钦定古今图书集成/理学汇编/学行典/第118卷 > 易经 > 《损卦》

《象》曰：山下有泽，“损。”君子以惩忿窒欲。

〈本义〉君子修身所当损者，莫切于此。〈大全〉建安丘氏曰：“忿欲者，吾身爱恶之私，皆所当损也。然惩忿易，窒欲难。盖忿属阳，其发也气势暴涌，如山之突兀，人皆知之，故惩之易。欲属阴，其溺人也如水之浸淫，泯无痕迹，使人不觉，陷其中而不能出，故窒之难。惩忿惟用心之刚者即能制之，窒欲不唯用刚，非见理之精，未易察也。”